《赠王隐居适中》
宋代·刘弇

樗翁卧南郭，宛是逍遥乡。朝餐止半菽，暮偃仍绳床。

如松生硗止，不害材资良。少也顿绝羁，骎骎躞云庄。

十出九不售，髭根半秋霜。他时转蓬子，顽嬉过其傍。

那知胸腹中，固自储琳琅。我曾耳清警，洒落皆天潢。

谓宜神明相，衎衎臻乐康。胡为乞刀圭，弥年对清漳。

曼容隐成僻，照邻废堪伤。睡虎与蛰虬，儿童勿轻尝。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。